
Raport atelier dezvoltare personală – luna iunie, 2026
Promovarea accesibilității pentru persoanele cu cerințe educaționale speciale în cadrul proiectului „Construind Viitorul cu Practica Elevilor: Proiect Educațional”

Pentru a facilita integrarea și succesul elevilor cu Cerințe Educaționale Speciale (CES) la examenele de certificare a calificării profesionale de nivel 3, pentru luna iunie s-a propus derularea unui atelier de simulare ghidată a examenului, în condițiile participării acestor elevi. 
Activitățile acestui atelier, împreună cu activitățile de consiliere și pregătire propriu-zisă la care au participat elevii din grupul țintă, au avut drept scop familiarizarea senzorială, procedurală și emoțională a elevilor cu CES, cu atmosfera de examen, pentru a reduce anxietatea și blocajele. 
Beneficiarii acestui atelier au fost elevii din grupa 1, 2 și 6 de la învățământul profesional, domeniile Mecanică și industrie Alimentară, de la Colegiul Vasile Lovinescu din Fălticeni.
Activitatea de simulare s-a realizat în condiții de examen. Nu a fost necesară adaptarea spațiului pentru anumite tipuri de dizabilități, elevii având deficiențe ușoare, de tip emoțional, de integrare, de comunicare, etc.
S-a optat pentru participarea integrală a grupului-țintă, deoarece utilitatea activităților se extinde la nivelul tuturor elevilor. Acest format a stimulat o dinamică incluzivă, elevii fără cerințe speciale devenind resurse de sprijin pentru colegii cu CES, prin oferirea de ghidaj și lămuriri suplimentare atunci când a fost necesar.
Elevii cu cerințe speciale din grup sunt cei care întâmpină dificultăți de învățare sau de adaptare, având nevoie de îndrumare pedagogică suplimentară sau adaptată.
Simularea a respectat întocmai pașii unui examen real, dar cu măsurile de sprijin activate pentru elevi cu cerințe educaționale speciale:
· Acomodarea cu spațiul: elevii au vizitat locația examenului (laboratorul, atelierul, cabinetul, sala de clasă), aspect care a permis vizualizarea spațiului, a aparaturii, materialelor necesare în timpul examenului, poziționarea acestora și alegerea locului pentru a avea acces la mijloacele necesare. Acest aspect a permis eliminarea factorului de noutate care în general, determină anxietate și pentru un elev obișnuit.
· Timpul prelungit: s-a explicat elevilor, că, dacă este necesar, conform prevederilor legale  elevii cu cerințe educaționale speciale pot beneficia de suplimentarea timpului de lucru, pentru ca elevul să nu se simtă presat.
· Etapizarea sarcinilor: pentru proba practică de la nivelul 3, s-a explicat că maistrul instructor poate împărți sarcinile complexe în pași mai mici, cu instrucțiuni clare, pe înțelesul elevilor cu CES.
· Pauzele: elevilor li s-a explicat că au permisiunea de a lua pauze scurte (2-3 minute la între etapele de lucru) în afara sălii, sub supravegherea maistrului instructor sau a altui cadru didactic implicat. 

După finalizarea simulării s-a oferit  feedback-ul emoțional și logistic necesar.  Elevii au fost întrebați:
· Ce a funcționat bine? (ex: timpul a fost suficient, v-ați simțit comod, ați înțeles ce aveți de făcut, etc.).
· Cu ce dificultăți v-ați confruntat? (ex: zgomotul de pe coridor, nu am înțeles termenul X din cerință, nu am înțeles ce am de făcut la sarcina X, etc).

Pe baza datelor colectate, s-a asigurat consiliere individuală prin feedback personalizat, urmată de aplicarea unor măsuri remediale, pentru elevii aflați în dificultate.

